32012R0134
L 046/1
SLUŽBENI LIST EUROPSKE UNIJE
UREDBA VIJEĆA (EU) br. 134/2012
od 23. siječnja 2012.
o dodjeli mogućnosti ribolova prema Protokolu uz Sporazum o partnerstvu u području ribarstva između Europske unije i Republike Mozambika
VIJEĆE EUROPSKE UNIJE,
uzimajući u obzir Ugovor o funkcioniranju Europske unije, a posebno njegov članak 43. stavak 3.,
uzimajući u obzir prijedlog Europske komisije,
budući da:
(1)
Vijeće je 22. studenoga 2008. usvojilo Uredbu (EZ) br. 1446/2007 o sklapanju Sporazuma o partnerstvu u ribarstvu između Europske zajednice i Republike Mozambika (1) (dalje u tekstu „Sporazum”). Protokol o mogućnostima ribolova i financijskom doprinosu predviđen je Sporazumom (2) te mu je priložen. Protokol je prestao važiti 31. prosinca 2011.
(2)
Novi Protokol o mogućnostima ribolova i financijskom doprinosu predviđenima Sporazumom o partnerstvu u području ribarstva između Europske zajednice i Republike Mozambik (dalje u tekstu „Protokol”) parafiran je 2. lipnja 2011., a kojim se plovilima Europske unije dopuštaju mogućnosti ribolova u vodama pod suverenitetom i u nadležnosti Mozambika vezano uz ribarstvo.
(3)
Vijeće je 23. siječnja 2012. usvojilo Odluku 2012/91/EU (3) o potpisivanju, u ime Unije, i privremenoj primjeni Protokola.
(4)
Način dodjele mogućnosti ribolova među državama članicama potrebno je definirati za razdoblje primjene Protokola.
(5)
U skladu s člankom 10. stavkom 1. Uredbe Vijeća (EZ) br. 1006/2008 od 29. rujna 2008. o odobravanju ribolovnih aktivnosti koje ribarska plovila Zajednice obavljaju izvan voda Zajednice i o pristupu plovila trećih zemalja vodama Zajednice (4), ako se čini da mogućnosti ribolova dodijeljene Uniji prema novom Protokolu nisu do kraja iskorištene, Komisija je dužna obavijestiti dotične države članice. Izostanak odgovora unutar rokova koji treba odrediti Vijeće smatra se potvrdom da plovila dotičnih država članica ne iskorištavaju u potpunosti svoje mogućnosti ribolova u danom razdoblju. Potrebno je odrediti te rokove.
(6)
S obzirom da je Protokol uz Sporazum prestao važiti 31. prosinca 2011., ova bi se Uredba trebala primjenjivati od 1. veljače 2012.,
DONIJELO JE OVU UREDBU:
Članak 1.
1. Mogućnosti ribolova određene Protokolom dodjeljuju se među državama članicama kako slijedi:
(a)
plovila s okružujućim mrežama plivaricama za tunu:
Španjolska
22 plovila
Francuska
20 plovila
Italija
1 plovilo
Ukupno
43 plovila
(b)
plovila s parangalima:
Španjolska
16 plovila
Francuska
8 plovila
Portugal
7 plovila
Ujedinjena Kraljevina
1 plovilo
Ukupno
32 plovila
2. Uredba (EZ) br. 1006/2008 primjenjuje se ne dovodeći u pitanje Sporazum i Protokol.
3. Ako prijave za odobrenje za ribolov iz država članica iz stavka 1. ovog članka ne obuhvate sve mogućnosti ribolova određene Protokolom, Komisija uzima u obzir prijave za odobrenje za ribolov iz bilo kojih drugih država članica u skladu s člankom 10. Uredbe (EZ) br. 1006/2008.
4. Rok unutar kojeg države članice moraju potvrditi da ne iskorištavaju u potpunosti mogućnosti ribolova koje su im dodijeljene prema Sporazumu, kako je navedeno u članku 10. stavku 1. Uredbe (EZ) br. 1006/2008, postavlja se na 10 radnih dana od dana na koji Komisija obavijesti države članice da mogućnosti ribolova nisu u potpunosti iskorištene.
Članak 2.
Ova Uredba stupa na snagu sljedećeg dana od dana objave u Službenom listu Europske unije.
Primjenjuje se od 1. veljače 2012.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 23. siječnja 2012.